It-Tieni Pitazz – Paragrafi 661-670 16 ta' Lulju. Għaddejt dan il-lejl kollu fit-talb. Immeditajt fuq il-Passjoni tal-Mulej, u ruħi ġiet mgħaffġa bit-toqol tal-ġustizzja ta' Alla. Id il-Mulej messitni. 17 ta' Lulju. O Ġesu' tiegħi, Inti taf ma' kemm kuntrarju jiena qiegħda niltaqa' f'din il-ħaġa, kemm ċanfir irrid nissaporti, kemm tbissim ironiku rrid inħabbat wiċċi miegħu bil-kalma. Waħdi ma nkunx kapaċi nibqa' ħajja imma flimkien miegħek, Mgħallem tiegħi, jiena nista' nagħmel kollox. O, kemm iġġibli wġigħ il-ferita' ta' tbissima ironika, l-aktar meta dak li jkun (jidher li) jkun qed jitkellem b'sinċerita' kbira. 22 ta' Lulju. O Ġesu' tiegħi, jiena naf li l-kobor ta' persuna tintwera permezz tal-għemil tagħha u mhux b'dak li tagħmel jew li tħoss. Huma l-opri li jiġu minna li jitkellmu fuqna. Ġesu' tiegħi, tħallinix ninħela fil-ħolm, imma agħtini l-kuraġġ u s-saħħa sabiex inwettaq ir-rieda mqaddsa Tiegħek. Ġesu', jekk Inti tixtieq tħallini fl-inċertezza, sal-aħħar ta' ħajti wkoll, ikun imbierek l-Isem Imqaddes Tiegħek. Ġunju + O Ġesu' tiegħi, kemm qiegħda nifraħ bi kbir li Inti aċċertajtni li l-Kongregazzjoni għad titwieled. Jiena m'għadx baqagħli l-iċken dell ta' dubju dwar din il-ħaġa, u jiena qiegħda nara kemm hi kbira l-glorja li hija ser tagħti lil Alla. Hija għad tkun ir-rifless tal-akbar attribut ta' Alla: jiġifieri, il-ħniena divina Tiegħu. Bla ma jaqtgħu, huma għad jinterċedu għall-ħniena divina għalihom stess u għad-dinja kollha. U kull att ta' ħniena joħroġ mill-imħabba ta' Alla, dik l-imħabba li biha huma għad ikunu mimljin sa ma jfuru. Huma għad jippruvaw jagħmluh tagħhom dan l-attribut kbir ta' Alla, u jgħixu bih u jwasslu lill-oħrajn sabiex isiru jafuh u jafdaw fit-tjubija tal-Mulej. Din il-Kongregazzjoni tal-Ħniena Divina għad tkun fil-Knisja ta' Alla bħal ġarra tan-naħal fi ġnien mill-isbaħ, moħbija u umli. Is-sorijiet jaħdmu bħan-naħal biex imantnu l-erwieħ tal-proxxmu tagħhom bil-għasel, filwaqt li x-xama' tan-naħal għad isir jaqbad għall-glorja ta' Alla. + 29 ta' Ġunju 1936. Patri Andrasz qalli nagħmel novena bl-intenzjoni li nsir naf aħjar x'inhi r-rieda ta' Alla. Jiena tlabt bil-ħerqa u żidt ċerta mortifikazzjoni fil-ġisem. Lejn it-tmiem tan-novena, irċevejt dawl intern u ċ-ċertezza li l-Kongregazzjoni ser titwieled u tkun togħġob lil Alla. Minkejja d-diffikultajiet u l-kuntrarju, paċi sħiħa u saħħa daħlu ġewwa ruħi mibgħutin minn fuq. Jiena fhimt li xejn ma jista' jżomm jew ixejjen ir-rieda ta' Alla. Jiena fhimt li kelli nwettaq din ir-rieda ta' Alla minkejja l-ostakli, persekuzzjoni u t-tbatijiet ta' kull tip, u minkejja l-istmerrija naturali u l-biża'. Jiena fhimt li kull tiftix għall-perfezzjoni u kull qdusija jikkonsistu f'li wieħed jagħmel ir-rieda ta' Alla. It-twettiq perfett tar-rieda ta' Alla hu maturita' fil-qdusija; m'hemm l-ebda lok għal dubju hawnhekk. Li wieħed jirċievi d-dawl ta' Alla u jagħraf Alla xi jrid mingħandna u jibqa' ma jagħmilihiex hija offiża kbira kontra l-majesta' ta' Alla. Ruħ bħal din ħaqqha tiġi minsija għal kollox minn Alla. Tkun tixbaħ lil Luċifru, li kellu dawl kbir, imma m'għamilx ir-rieda ta' Alla. Paċi mhux tas-soltu daħlet ġewwa ruħi x'ħin qgħadt naħseb fuq il-fatt li, minkejja diffikultajiet kbar, jiena kont dejjem għamilt ir-rieda ta' Alla kif kont nafha. O Ġesu', agħtini l-grazzja li nwettaq ir-rieda Tiegħek kif insir nafha, O Alla. 14 ta' Lulju. Irċevejt ittra fit-tlieta ta' wara nofs inhar (mingħand Dun Sopocko). O Ġesu', Inti biss taf x'jiena qiegħda nbati, imma ser inżomm is-skiet u ma jiena sejra ngħid xejn dwar din il-ħaġa lil ħadd, għax naf li ħadd m'hu ser ifarraġni. Inti kollox għalija, O Alla, u r-rieda qaddisa Tiegħek hija l-ikel li jmantnini. Jiena qiegħda ngħix bħalissa b'dak li għad ngħix bih għall-eternita'. Għandi qima kbira għal San Mikiel l-Arkanġlu; hu ma kellu l-ebda eżempju biex jimxi fuqu sabiex jagħmel ir-rieda ta' Alla, u xorta waħda wettaq ir-rieda ta' Alla bil-fedelta'. + 15 ta' Lulju. Waqt il-Quddiesa, offrejt lili nnifsi kompletament lill-Missier tas-Sema permezz tal-Qalb l-iżjed ħelwa ta' Ġesu'; jagħmel bija dak li jogħġbu. Minni nnifsi ma jiena xejn, u fil-miżerja tiegħi m'għandi xejn ta' siwi; jiena għalhekk nintelaq fl-oċejan tal-ħniena Tiegħek O Mulej. 16 ta' Lulju. Jiena qiegħda nitgħallem kif inkun tajba mingħand Ġesu', mingħand Dak li Hu l-istess tjubija, sabiex jiena nkun nista' nissejjaħ bint il-Missier tas-Sema. Dalgħodu, meta xi ħadd weġġagħli s-sentimenti tiegħi, jiena ppruvajt, f'dik it-tbatija, ngħaqqad ir-rieda tiegħi mar-rieda ta' Alla, u faħħart lil Alla permezz tas-skiet tiegħi. Wara nofs inhar, mort nagħmel adorazzjoni għal ħames minuti, meta f'daqqa waħda rajt il-Kurċifiss li għandi fuq sidri jieħu l-ħajja. Ġesu' qalli, Binti, it-tbatija tkun għalik sinjal li Jiena qiegħed miegħek. Ruħi kienet emozzjonata ħafna meta smajt dan il-kliem O Ġesu', Mgħallem u Direttur tiegħi, jiena miegħek biss nista' nitkellem. Ma ħadd iżjed m'hu daqshekk faċli li nitkellem bħalma nitkellem miegħek, O Alla.
Djarju ta' Swor Fawstina – It-2 Pitazz (par.661-670)